Ændret forslag til EUROPA-PARLAMENTETS OG RÅDETS FORORDNING om bistand til politikker og aktioner vedrørende reproduktiv og seksuel sundhed og rettigheder i udviklingslandene (forelagt af Kommissionen i henhold til EF-traktatens artikel 250, stk. 2)

2002/0052 (COD)

Ændret forslag til EUROPA-PARLAMENTETS OG RÅDETS FORORDNING om bistand til politikker og aktioner vedrørende reproduktiv og seksuel sundhed og rettigheder i udviklingslandene

1. Baggrund

Fremsendelse af forslaget til Rådet og Europa-Parlamentet (KOM(2002) 120 endelig 2002/0052 (COD)) i overensstemmelse med EF-traktatens artikel 179, stk. 1 // 7. marts 2002

Europa-Parlamentets udtalelse - første behandling // 13. februar 2003

2. Målet med Kommissionens forslag

Dette forslag til Europa-Parlamentets og Rådets forordning skal træde i stedet for Rådets forordning (EF) nr. 1484/97 om støtte til befolkningspolitik og -programmer i udviklingslandene, som udløb den 31. december 2002. Dette forslag styrker Kairo-handlingsprogrammet, der blev vedtaget på den internationale befolknings- og udviklingskonference (ICPD), samtidig med at det sigter mod at øge og fremskynde bestræbelserne på at nå millenium-udviklingsmålene (MDG).

Forslaget støtter Kairo-programmet ved at give alle par og enkeltpersoner den grundlæggende rettighed til og mulighed for fuldt ud at beskytte deres reproduktive og seksuelle sundhed, især mod usikker abort, HIV/AIDS og eksisterende skadelig praksis, såsom omskæring af kvinder (Female Genital Mutilation, FGM). Det sigter mod at begrænse dødeligheds- og sygdomsfrekvenserne for kvinder i forbindelse med graviditet og fødsel, idet disse er uforholdsmæssigt høje i udviklingslandene, især blandt de fattigste piger og kvinder. Det sigter mod at give folk retten til frit og på eget ansvar at træffe beslutning om det antal børn, de ønsker, og den allersmæssige afstand mellem dem, og til at få de oplysninger og midler, der er relevante herfor.

Sammenlignet med den tidligere forordning er de finansielle rammer for gennemførelsen af denne forordning blevet betydeligt udvidet for at øge ressourcerne til reproduktiv og seksuel sundhed og rettigheder i udviklingslandene. Der vil blive taget hensyn til EF's politik med hensyn til styrket samarbejde med EF og mellem EF og andre donorer og internationale institutioner, herunder De Forenede Nationer. Der vil blive gjort brug af muligheden for at skabe nye innovative partnerskaber og, hvor det er relevant og velbegrundet, at bidrage til regionale eller globale initiativer.

3. KOMMISSIONENS UDTALELSE OM EUROPA-PARLAMENTETS ÆNDRINGSFORSLAG

3.1. Ændringsforslag, som Kommissionen har kunnet godkende

Kommissionen accepterede alle de ændringsforslag, der blev vedtaget af Parlamentet ved første behandling, bortset fra de finansielle rammer, idet de i de fleste tilfælde styrker og tydeliggør forordningens tekst uden at ændre hovedmålsætningerne. I andre tilfælde opdaterer ændringsforslagene de referencer, der er angivet i Kommissionens forslag, og disse er velkomne.

Med hensyn til forordningens finansielle rammer vedtog Europa-Parlamentet et finansielt rammebeløb på 73,95 mio. EUR for perioden 2003-2006 sammenlignet med 60 mio. EUR som foreslået af Kommissionen. I sin nylige beslutning om den årlige politiske strategi (KOM(2003) 83 endelig) definerede Kommissionen prioriteringerne for 2004 og bidrog til at forberede programmeringen af de finansielle overslag for 2005-2006. Som et resultat af det øgede finansielle rammebeløb til politikområdet udvikling kan de finansielle rammer, som Europa-Parlamentet har vedtaget for denne forordning, indpasses i udgiftsområde 4 i de finansielle overslag.

Kommissionen kan derfor acceptere Parlamentets udtalelse ved første behandling i sin helhed.

3.2. Ændret forslag

Under henvisning til EF-traktatens artikel 250, stk. 2, ændrer Kommissionen sit forslag som anført ovenfor.